Wat is die NGV?Foto: Rawpixel/Unsplash.com Deur Nicolien Welthagen Die Nasionale Gesondheidsversekering (NGV) sal ŉ staatsgereguleerde nasionale gesondheidsfonds wees wat noodsaaklike gesondheidsorg en basiese dekking vir alle Suid-Afrikaners op gelyke vlak voorsien. Die staat sal dus ŉ mandjie van dienste saamstel en alles wat binne hierdie mandjie val, sal slegs deur die staat hanteer kan word. Die administrasie van die fonds sal ook deur die staat behartig word. In dié stadium maak die staat geen geheim daarvan nie dat daar inderdaad rantsoenering sal plaasvind sou daar tekorte ontstaan. Die NGV sal “alle” gesondheidsdienste namens verbruikers, of dan pasiënte, koop en voorsien. Die pakket wat aangebied gaan word, word gebaseer op die basiese voordele wat mediese fondse tans bied, maar dis nog nie duidelik wat presies aangebied gaan word nie. In die nuutste inligting wat hieroor beskikbaar is, word daar gepraat van “areas” van fokus tydens die implementeringsproses. Dokters, toerusting, medisyne en ondersteuningsdienste gaan so versprei word dat almal gelyke toegang daartoe het. Dit beteken dus dat gesondheidspraktisyns, as deel van hul akkreditasie, ingedeel sal word in die areas of wyke waar die grootste nood bestaan, dat hulle slegs binne daardie wyk werksaam sal wees en dat al hul pasiënte vanuit daardie wyk sal kom. Die vergoeding van gesondheidspraktisyns sal ook ooreenkomstig die nood van die betrokke wyk bepaal word. Dit is nog onseker hoe die berekeninge gaan lyk, maar daar is sprake van ŉ kapitasiestelsel waar mediese praktisyns vergoed sal word volgens die aantal mense wat in hul wyk woon. Almal in die land sal ŉ verpligte progressiewe en proporsionele bydrae tot die NGV maak – ooreenkomstig hul vermoë om te betaal. Almal het dus dieselfde mediese dekking en voordele, ten spyte van sosio-ekonomiese status. Die NGV sal deur middel van belasting gefinansier word. Hierdie belasting sal die plek neem van normale betalings aan mediese fondse. Dit is onduidelik in watter mate privaat mediese fondse ná die instelling van die NGV sal voortbestaan. Indien hulle steeds bestaan, sal dit wees om aanvullende dienste te dek wat buite die NGV se mandjie val. Die NGV-fonds sal alle dokters en gesondheidsorgverskaffers in die openbare en die privaat sektor betaal. Die rol van privaat gesondheidspraktisyns en hospitale is tans nog baie onduidelik. Dit kan wees dat hulle slegs aanvullende dienste sal lewer. Die NGV sal alle medisyne en toerusting koop en uit die fonds daarvoor betaal. Hospitale, mediese praktisyns en ander instellings sal nie die vryheid geniet om self hul toerusting en medikasie aan te koop nie. Alle aankope sal slegs deur die fonds, soos geadministreer deur die staat, plaasvind. Die staat sal kan besluit watter behandeling verskaf mag word, watter diagnostiese toetse gebruik mag word en watter nuwe tegnologie toelaatbaar sal wees. Openbare en privaat gesondheidsorgverskaffers sal by die NGV geakkrediteer moet wees en sal deur staatsinspekteurs gekontroleer word.